L’home que va atropellar més d’un centenar de persones a la Rambla dijous passat, Younes Abouyaaqoub, va ser abatut ahir a la tarda pels Mossos d’Esquadra en un camp de vinyes a Subirats (Alt Penedès). L’operació antiterrorista no es dona per tancada però les 12 persones que integraven el grup que va atemptar a Barcelona i Cambrils estan detingudes o mortes.

La captura de l’últim terrorista va ser possible gràcies als controls policials i a la col·laboració ciutadana. Els cossos de seguretat havien fet córrer imatges del terrorista al matí i van demanar a la població que avisessin immediatament si el veien. Sospitaven que seguia a Catalunya. A la tarda, un cap i un subcap de la comissaria de Vilafranca del Penedès el van reconèixer a prop de l’estació de tren de Sant Sadurní d’Anoia. Paral·lelament, dos ciutadans van trucar als Mossos dient que l’havien vist al mateix lloc. Una d’aquelles trucades, a més, va donar molta confiança als agents. La dona va explicar que el sospitós anava massa abrigat per la calor que feia i els va dir que ella era “una persona amb coneixements amplis de fisonomia” i que no en tenia cap dubte: aquell era l’home que havia atemptat a la Rambla, segons va explicar el major dels Mossos d’Esquadra, Josep Lluís Trapero.

La identificació del sospitós es va produir cap a les 15.30 h. Els agents es van desplaçar fins allà però una patrulla que ja era al lloc va veure un home ajupit entre les vinyes. Quan s’hi van acostar, l’home es va aixecar, es va obrir la camisa i va mostrar així un cinturó d’explosius i va cridar Al·lahu-àkbar (Al·là és gran). Van ser les seves últimes paraules. Els agents van obrir foc i el van matar.

Tot feia pensar que es tractava del responsable de l’atemptat de la Rambla i que el malson havia acabat, però la confirmació es va fer esperar. Els agents van haver d’avisar els artificiers dels Tedax per determinar si el cinturó era fals o si podia explotar. Finalment, es va descartar l’autenticitat del cinturó i els agents s’hi van poder acostar i agafar-li empremtes dactilars. Les van analitzar i van confirmar que havien abatut Younes Abouyaaqoub, l’home més buscat de Catalunya. Poc després que els Mossos ho anunciessin, es va fer una roda de premsa en la qual van comparèixer Josep Lluís Trapero; el conseller d’Interior, Joaquim Forn, i el president de la Generalitat, Carles Puigdemont. Va ser ell qui va certificar la notícia: “Poc abans de les cinc de la tarda, els Mossos d’Esquadra han abatut Younes Abouyaaqoub”, va dir.

Es va escapar per la Diagonal

El terrorista va morir a la mateixa hora que enterraven Pau Pérez, el jove que ell mateix va assassinar dijous passat per poder-li robar el cotxe i sortir de Barcelona després de l’atemptat. Els Mossos van descartar inicialment la vinculació entre Pérez i el terrorista però ahir van fer una nova explicació dels fets. Trapero va explicar que, després d’atropellar un centenar de persones a la Rambla, Abouyaaqoub va entrar al mercat de la Boqueria i des d’allà va avançar, a vegades caminant i altres corrent, en direcció a la zona universitària de Barcelona. La policia sap que va passar pel carrer de Nicaragua. Entre les 18.10 i les 18.20 h, quan passava poc més d’una hora de l’atemptat a Barcelona, l’autor dels fets s’hauria trobat amb Pau Pérez, que acabava d’aparcar al pàrquing per a estudiants de la zona universitària. Allà, Abouyaaqoub va apunyalar-lo i va deixar el cos de Pérez a la part posterior del cotxe; tot seguit va intentar sortir de Barcelona amb el vehicle. Durant aquesta operació es va trobar un control policial a l’avinguda Diagonal i després d’envestir una agent dels Mossos d’Esquadra va aconseguir fugir. Al cap d’uns 20 minuts la policia va localitzar el vehicle a Sant Just Desvern. A dins hi havia el cos sense vida del jove veí de Vilafranca però ni rastre del fugitiu. Eren vora les 19 h de dijous. “No tenim cap dubte que la mateixa persona que va cometre l’atemptat de Barcelona va assassinar Pau Pérez”, va dir ahir Trapero.

L’enterrament del noi va ser a Vilafranca del Penedès, a només 13 quilòmetres d’on ahir, a la mateixa hora, els mossos disparaven contra el seu botxí.

L’imam, un dels morts

Trapero també va confirmar ahir que un dels cossos que es van trobar entre les runes de la casa d’Alcanar, on es va produir una explosió dimecres passat, és l’imam de Ripoll, Abedelbaki es Satty. Ell i l’autor material de l’atac de la Rambla eren dues de les tres persones del grup que faltaven per localitzar. Queda pendent que l’anàlisi d’ADN confirmi que Youssef Aalla també va morir a l’explosió del xalet d’Alcanar. L’imam seria el cervell de la cèl·lula terrorista i un dels que s’apunta com a responsable de captar joves per unir-los a l’Estat Islàmic. Driss Oukabir, el primer detingut a Ripoll després de l’atemptat de Barcelona, va assenyalar directament Es Satty quan el van interrogar els Mossos a la comissaria després que una furgoneta llogada a nom seu hagués envestit més d’un centenar de persones a la Rambla.

De les 12 persones que formaven el grup terrorista, cinc van morir a Cambrils després d’envestir un control policial i ser abatuts pels agents; dos més van morir a Alcanar (un pendent de certificar) després de l’explosió fortuïta, on també va quedar ferit un home que va resultar arrestat; quatre van ser detinguts a Ripoll, i l’últim va morir ahir a Subirats. Amb la mort de Younes Abouyaaqoub, els Mossos encaixen les principals peces d’un trencaclosques que es va obrir la nit de dimecres a dijous de la setmana passada, després d’una explosió fortuïta en un xalet d’Alcanar. Aquell era l’amagatall d’un grup terrorista que preparava “més d’un atemptat a Barcelona amb explosius”, segons Trapero.

Falsa alarma a Sant Sadurní

Després que els Tedax confirmessin que el cinturó d’explosius d’Abouyaaqoub era fals, ahir es van tornar a activar perquè es va detectar una furgoneta sospitosa al nucli urbà de Sant Sadurní d’Anoia, a només tres quilòmetres de distància. Els agents es van desplegar pel centre del municipi i van demanar als veïns que es quedessin tancats dins els seus habitatges i a l’interior de comerços o establiments. Al bar restaurant La Roda, davant d’on hi havia la furgoneta sospitosa, hi havia una quinzena de clients que s’hi van refugiar, va dir el propietari de l’establiment. Els Tedax van inspeccionar la furgoneta sospitosa però poc després de les set del vespre van descartar que tingués cap explosiu. Al matí també hi va haver una falsa alarma entre la Rambla i el carrer Pelai de Barcelona, per un paquet sospitós.